b"\n_START_ARTICLE_\n\xc5\xa0aban \xc5\xa0auli\xc4\x87\n_START_SECTION_\n\xc5\xbdivljenje\n_START_PARAGRAPH_\n\xc5\xa0aban \xc5\xa0auli\xc4\x87 se je rodil 6. septembra 1951 v srbskem \xc5\xa0abcu. Njegova star\xc5\xa1a, Ilduza Demirovi\xc4\x87 in Huso \xc5\xa0auli\xc4\x87, sta bo\xc5\xa1nja\xc5\xa1kega porekla. Star\xc5\xa1a sta se ukvarjala s prilo\xc5\xbenostnimi deli in veliko potovala, zaradi \xc4\x8desar je v otro\xc5\xa1tvu zanj pogosto skrbela njegova sestra. \xc5\xa0auli\xc4\x87 je v mladostni\xc5\xa1kih letih izkazoval veliko zanimanje za nogomet; njegov glasbeni dar je opazil stric, na pobudo katerega je za\xc4\x8del prepevati v lokalni kafani._NEWLINE_Po uspehu prve izdane pesmi se je \xc5\xa0auli\xc4\x87 preselil v Beograd. Leta 1970 je odslu\xc5\xbeil voja\xc5\xa1ki rok v Bitoli v dana\xc5\xa1nji Makedoniji. Njegov o\xc4\x8de je umrl, medtem ko je \xc5\xa0aban izvajal turnejo po Avstraliji, zaradi \xc4\x8desar se ni mogel udele\xc5\xbeiti pogreba; kasneje je ve\xc4\x8dkrat izjavil, da se s tem nikoli ne bo mogel sprijazniti._NEWLINE_Leta 1974 se je poro\xc4\x8dil s svojo \xc5\xbeeno Gordano; par se je leta 1985 raz\xc5\xa1el, a po zgolj 20 dneh nadaljeval skupno \xc5\xbeivljenje. \xc5\xa0auli\xc4\x87 je tedaj napisal pesem Gordana, ki je iz\xc5\xa1la na albumu istega leta. Imela sta tri otroke, sina Mihajla ter h\xc4\x8deri Sanelo in Ildo. Ilda \xc5\xa0auli\xc4\x87 je prav tako pevka._NEWLINE_\xc5\xa0auli\xc4\x87 je umrl 17. februarja 2019 v zgodnjih jutranjih urah v prometni nesre\xc4\x8di na avtocesti A2 na severozahodu Nem\xc4\x8dije. Ob vra\xc4\x8danju s koncerta v mestu Bielefeld na letali\xc5\xa1\xc4\x8de je v pev\xc4\x8dev avtomobil znamke Seat Ibiza s hitrostjo 180 kilometrov na uro naletel 34-letni voznik Mazde 6, ki je vozil pod vplivom alkohola in brez vozni\xc5\xa1kega dovoljenja. \xc5\xa0auli\xc4\x87, ki je potoval na sovoznikovem sede\xc5\xbeu, je kmalu po nesre\xc4\x8di umrl v bielefeldski bolni\xc5\xa1nici, medtem ko je voznik, klaviaturist Mirsad Keri\xc4\x87, umrl dan po nesre\xc4\x8di. Ob pev\xc4\x8devi smrti so svoje so\xc5\xbealje izrazili mnogi srbski glasbeniki. Pokopan je bil 22. februarja na aleji zaslu\xc5\xbenih me\xc5\xa1\xc4\x8danov na Novem pokopali\xc5\xa1\xc4\x8du v Beogradu.\n_START_SECTION_\nGlasbena kariera\n_START_PARAGRAPH_\nPrvo plo\xc5\xa1\xc4\x8do s singlom Dajte mi utjehu je \xc5\xa0auli\xc4\x87 posnel za PGP RTB leta 1969, ko je bil star 18 let. Do leta 1976 je bil avtor njegovih pesmi Budimir Jovanovi\xc4\x87, medtem ko je odtlej pesmi ve\xc4\x8didel zlagal sam, najve\xc4\x8d na besedila Radeta Vu\xc4\x8dkovi\xc4\x87a._NEWLINE_Pesmi Do\xc4\x91i da ostarimo zajedno in Dva galeba bela po ocenah kritikov veljata za dve od najbolj\xc5\xa1ih srbskih narodnih pesmi vseh \xc4\x8dasov. Njegove druge velike uspe\xc5\xa1nice so bile med drugim Uvenu\xc4\x87e narcis beli, Sine, Danima te \xc4\x8dekam, Sneg je opet, Sne\xc5\xbeana, Odlazi\xc5\xa1, odlazi\xc5\xa1 in Pozn'o bih te me\xc4\x91' hiljadu \xc5\xbeena._NEWLINE_\xc5\xa0auli\xc4\x87 se je pojavil v stranski vlogi v filmu Sok od \xc5\xa1ljiva leta 1981, medtem ko je za druga sezona serije Ubice mog oca zapel pesem Nemam vi\xc5\xa1e nikoga. Bil je \xc4\x8dlan \xc5\xbeirije v glasbenih \xc5\xa1ovih Zvezde Granda (2013\xe2\x80\x932016) in Pinkove zvezde (2016\xe2\x80\x932017).\n_START_SECTION_\nDiskografija\n_START_PARAGRAPH_\n\xc5\xa0auli\xc4\x87 je skupno izdal 22 plo\xc5\xa1\xc4\x8d s singli in preko 30 albumov."